OpenLLM-France/wikimedia huggingface dataset:
# An Daou Vreutaer bihan

| ◄ An Daou Gaz hag ar marmouz | Ar Valafen  ► |
AN DAOU VREUTAER BIHAN
Daou vugel a zeue deus skol  O c’hoari ha c’hoerzin laouen,  Pa zavas entreze ’n eun taul,  Broc’hadeg ha giriou diroll.  Petra oa kauz d’an abaden ?  Eur graouen ; Mann ’met eur graouennig o deus kavet en hent.
Unan, o soubla prim, a zerr ar gavaden ;  Egile ’vout warnañ kenkent,  Ma lam ar frouezen dious e zorn. Setu-int ’n em chakat, ’n em c’hourdrous, ha sourral  ’N eur daul sellou ken du, a-gorn, Ha daou gi arloupet war ar memes askorn ’Zo roc’h-diroc’h, ’vel moc’h gant soroc’h oc’h oc’hal.
 Neuze ’teuas eur skolier all, ’Oa brasoc’h ewite, da dremen dre al lec’h. — C’han ta ! pautred, ’mezañ, c’han ta ! pesort c’hoarv d’ec’h,  Ma rit ar seurt arweziou fall ?  Kentoc’h ’wit mont d’cn em dourtal, Diskleriet d’iñ an dra, dousik, plen ha leal ; Ha me a zivizo piv ’n eus gwir, piv ’n eus gaou. —
P’o deus asantet, e stagjont  Da zisplegañ anat o c’hont. — Ar graouen-ma, me Yann, zo kiriek d’hon breujaou ; Hi zo d’iñ, sur : me ’m eus he gwelet da gentañ !  — Tra ! tra ! d’iñ-me eo, ’me Wilhaou,  He zerret am eus arauk d’añ ! —  Ha kranchat ’n o dorn deou, o daou ; Hen sevel, ha laret : — Gwir eo, m’hen tou ru-glaou ! —
 Ar pautr bras a furch ’n e c’hodel,  A denn ac’hane eur gontel ; Ha, digor-frank gante daoulagad ha diskouarn, O tibluska ’r graouen, a ra diouti taer darn ;  Neuze ’lar war eun ton uhel, Ec’his pa ve braket ’n eur gador-vrec’h lezvarn :
— Klewet an diou gevren ganiñ en o c’haujo Pen-da-ben, ’vel ma c’houl Levr-meur al Lezenno ;  Me, Barner dibabet, a ro : Eur grogilhen da Yann, dre m’en deus-hi gwelet ; ’N eil grogilhen da Wilh, rak ma ’n eus-hi serret ; Hag ar voeden d’iñ-me, ’vit bezañ o barnet… Mont pepini d’ar ger en peuc’h, ha kwit frejo,  Pa n’eo bet hucher ’bet en dro ! —
Ha n’ vije ket bet well, kouls da Yann ha da Wilh, Ranna sioul o c’hraouen ’treze, boed ha kregilh ?
# An Delenn hag ar Barz

| ◄ Pedenn da Santez Anna Wened | An Delenn hag ar Barz | Pez a gar ar Breizad ► |
* Sav alese, barzig ; tenn d’in eus va c’halon
* Ar veuleudi gaerañ hag al lirzinañ zon.
* Ar Barz :
* Na perak kana ken ? — Rafemp ket well ehan
* Pegwir den, pa ganomp, na selaou ouz hon c’han ? —
* Koulz eo terri dioustu va fluenn dizec’het
* Ha mouga vid eur wech da vouez ankounac’het.
* Trubard eo ar bed holl e-kever ar varzed :
* Eus a dost o meuler, dreg o c’hein vê c’hoarzet,
* Ha, mar bê zellet piz, war o fenn ne gaver
* ’Med eur gurunenn spern vel hini hon Zalver.
* Kanet awalc’h hon eus hon daou war an douar
* Evid eur bed goapaer ha kalonou klouar ;
* Er bed all, unanet gant lâs-kan an Aelez,
* Ni zavo gwerziou kaer hed ar beurbadelez.
* An Delenn :
* Daoust hag ar barz a gan vit ma vo selaouet ? —
* Gra vel an eostig-noz : e vouezig alaouret
* Na oar ken c’houitellat zoniou e garante
* Nemet pell diouz an dud, diouz an drouz hag an de.
* Gra vel an alc’houeder, a gan ’toull dor an nê
* Pa ne glev tro-war-dro ’med sioulder ar mene.
* Vid ar bed da c’hoapât, vid an dud da c’hoarzin,
* Bale war ar roudou digoret gant Marzin ;
* Kan atao kement tra zo da vean karet,
* Ha sav da benn n’eus forz petra vo lavaret.
* Ar Barz :
* Ha petra ganin d’id, va zelennig feal ? —
* Kement zon kaer a voa zo aet gant ar re-all.
* Dre liorz ar varzed ar c’haera sperejou,
* O kutuilh an holl frouez hag an holl bokedou,
* N’o deus lezet netra gant ar re diveza
* ’Met traou koz hag a lak al lenner da faeza ;
* Kaer ’meus sevel va fenn etrezek ar stered,
* Digomz eo va genou, goullo chom va spered.
* An Delenn :
* N’eo ket er penn, n’eo ket er genou e klasker
* Pa vêr en gwirione c’hoantek da zoniou kaer ;
* Tostoc’h d’ene an dén, donoc’h en diabarz
* ’N hini klever ar vouez a dle dihun ar barz.
* Er galon ’n hini strink mammenn ar gwir vuhe,
* Moueziou ar Vad, an Eün, ar C’haerder, an Drue ;
* Selaou pegen skiltrus e komzont en es kreiz
* Ha kan, nag e vê ken, vit meuli da vamm Breiz.
* Ar Barz :
* Senti renkan ouzid ha, daoust d’ar bed goapaer,
* Eus a deun va c’halon e kanin va bro gaer.
* War zao, va zelennig, ro d’in nerz ha skoazel,
* Ha kanomp unanet meuleudi Breiz-Izel !
# An Añjeluz

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* An Angelus - Canticou spirituel evit ar Missionou, 1829
* An Angelus - Canticou spirituel composet evit usach ar Missionou, 1836
* En angelus - Trente mélodies populaires de Basse-Bretagne, 1885
* An Anjelus - Trente mélodies populaires de Basse-Bretagne, 1931
* A l’Angelus - Chansons et danses des Bretons, 1889
* Donezon Jesus - Kanaouennou kristen - Gwilh ar C’hoad, 1889
* Ni ho salud gant karante - Kantikou brezonek eskopti Zan-Briek ha Landreger, 1924
* Eun arc’hel a beurz an Otrou - Kantikou brezonek eskopti Zan-Briek ha Landreger, 1924
* Eun Arc’hael a-berz an Aotrou - Kantigou brezonek eskopti Sant-Brieg ha Landreger, 1934
* An Angelus : O pia ! - Kantikou brezonek eskopti Zan-Briek ha Landreger, 1924
* An Anjeluz : O pia ! - Kantigou brezonek eskopti Sant-Brieg ha Landreger, 1934
* Angelus Zul Fask - Kantikou brezonek eskopti Zan-Briek ha Landreger, 1924
* Anjeluz sul fask - Kantigou brezonek eskopti Sant-Brieg ha Landreger, 1934
* Angelus amzer Bask. - Kantikou brezonek eskopti Zan-Briek ha Landreger, 1924
* Anjeluz amzer bask - Kantigou brezonek eskopti Sant-Brieg ha Landreger, 1934
# An Daou Vreur

Oberennoù damheñvel pe handelvoù all zo ivez, gwelout Ann daou vreur.
| ◄ Ar marc’heger hag ar Verjeren | An Daou Vreur | Ar Breur hag ar C’hoar (1) ► |
* « Mar an-me d’an arme, ’vel ma tlean monet,
* Pelec’h lakain me ma fried da Viret ? »
* « Digaset-hi d’am zi, ma breurig, mar karet,
* M’he lakaio er gambr, gant ma dimezelled. »
TRADUCTION. — « Si je vais à l’armée comme je dois y aller, — Où mettrai-je ma femme à garder ? » « Envoyez-la chez moi, mon cher frère. si vous voulez, — Je la mettrai dans la chambre avec mes demoiselles. »
Chanté par Maryvonne Nicol, Plouguiel..
N. B. — Marie-Jeanne Le Bail et Maryvonne Le Flem, de Port Blanc, m’ont également chanté cet air, mais avec le si bémol, c’est-à-dire en ré mineur.
* Mar gan-me d’an arme ’vel ma laran monet
* Pelec’h e lakin me ma fried da viret ?
* Pelec’h e lakin me ma fried da viret ?
TRADUCTION. — Si je vais à l’armée comme je dis y aller [que j’y irai] — Où mettrai-je ma femme à garder (bis) ?
Chanté par Maryvonne Bouillonnec, Treguier.
* Mar dan-me d’an arme, ’lec’h e rankan monet,
* Mar dan-me d’an arme, ’lec’h e rankan monet,
* Pelec’h e lakaïn ma fried da viret,
* Pelec’h e lakaïn ma fried da viret.
TRADUCTION. — Si je vais à l’armée, où je dois aller, (bis) — Où mettrai-je mon épouse à garder ?
Chanté par Marie Poullain, Le Merzer. Communiqué par M. F. Vallée.
N. B. — Sous le titre Itron ar Faouet (La Dame du Faouet), on trouvera une variante de cette chanson dans les Chants Populaires Bretons du Pays de Cornouailles, de M. H. Guillerm.
# Eil levr - Chap. XXXIII.

| ◄ Ret eo plega da volontes Doue, memes en traou control da interest e c’hloar. | Mercou eus ar guir santeles. | An hini a gar Jesus a dle pignat gantan d’ar C’halvar, ha soufr eno gantan. ► |
Eur vaoues a grias, un deis, a boues penn, e presanç hor Salver : Eürus ar vam he deus ho touguet hac ho maguet gant he læs. Lavarit qentoc’h, eme Jesus, eürus ar re a chelaou comsou Doue hac a observ e c’hourc’hemennou.
Jesus a ro da entent, dre ar c’homsou-se, penaus ar galite huel a vam Doue n’en deo qet ar pes a zisting muya ar Verc’hes Vari, ha penaus e zeo distinguetoc’h dre he fidelite da heulia bepret an oll boenchou eus religion.
Ar pes a ra merit Mari n’en deo qet he dignite miraculus a vam Doue, pehini a zalc’h digant Doue ha digant Doue ebqen, mæs he santeles pehini a deu dezi digant Doue, evit guir, mæs e pehini he deus, en eur fêçon benac, he lod, dre an usach vad e deus great eus he liberte.
Ar pes a ra Doue evidomp n’en deo qet tout-a-fæt ar pes a verit e recompansou, mæs hor fidelite da respont d’e c’hraçou.
Ar servicher mad a behini e parlant an aviel ne laca qet e verit da veza recevet pemp talant digant e væstr, mæs da veza ho laqeat da brofita.
En em c’hlorifia a ellit gant ræson eus ar galite a vab Doue, recevet en ho padiziant. Mæs grit attention penaus ar galite-se ne royo qet a renq deoc’h e toues ar sænt, ma n’he soutenit dre ar zanteles eus ho pues.
E toues ar sænt e zeus pere ho deus bet meur a ravissamant ha meur a vision.
Sant Paul, en e vues, a so bet savet en huella eus an evou. Re-all a so bet guelet evel er meas anezo o-unan, e creis eur beden pe un oferen.
Mæs n’en deo qet en dra-se e zint dign eus hon avi. Fidel int bet da observi lezen Doue, lezen an ilis, chetu eno petra en deus ho rentet sænt, chetu eno petra a dleomp da imita enno.
Antreet oc’h en eur stad a vues pehini a so santel. N’en deo qet e zanteles ho saveteyo ; ho vigilanç hac oc’h acqet da ramplissa an deveriou eus ho condition, chetu eno petra a assuro ho silvidigues.
Judas, erves an apparanç, en deus great miraclou, ha gouscoude a so daonet. Ne velomp qet en defe great Sant Yan-Vadesour miracl ebet ; gouscoude mab Doue a ro dezan, en aviel, ar veuleudiou ar re gaëra.
Еn istim bac en opinion an dud, e c’haller beza un dra benac eb ar santeles ; mæs en istim Doue, ne zoar netra nemet beza e vezor santel, ha ne zoar santel nemet e qement ha ma rear oeuvrou mad.
Chetu ar pes a vezo evidomp, evel evit Santes Mari, ar guir ræson evit pehini e vezo roet deomp gloar ar barados. Chetu eno guir fondamant an eürusdet dirac Doue.
Comprenit eta, ó ene christen ! penaus Doue n’en deus qet staguet ho silvidigues oc’h donesonou extraordinal, naturel, spirituel pe gorporel, pe dreist-naturel, mæs ho rentet en deus, evit parlant er c’his-ma, mæstr eus ho silvidigues, oc’h e lacat, he c’houde, da zepanti diouzoc’h.
An hini, ô va Doue ! a guerso dibec’h en hent ar silvidigues hac a ramplisso e oil deveriou a gristen, ennes eo a vezo dign da antreal en ho tabernacl eternel.
# Ar Varn general

| ◄ An Ascension | Ar Varn general | Resurrection ar c’horfo ► |
An Ælez en em discoeas d’an Ebestel en Ascension J. C., a lavaras deze penaus e tlefoa retorn voar an douar evel m’o defoa-an guelet o sevel en env. An donediguez-se eus hon Salver a arruo en fin ar bed. Doue epquen a voar an termen-se. Mæs certen eo penaus e perisso ar bed. Ar merquo eus ar fin diveza, hervez ar Scritur, e vezo, 1°. Ar bresel, ar vocen, ar guernez casi general, ar c’hrena douar, ar chanchamant eus ar saisonio hac eus an treo crouet. 2°. Neubed a fe hac a garantez etoues ar bobl ; an Aviel prezeguet dre ar bed oll, an arru hac ar bersecutiorn eus an Antechrist, an arru a Eli hac Enoch voar an douar, ha conversion ar Judevien. Ar memes Scritur santel a lavar dimp penaus an Antechrist a vezo un den puissant ha mechant, opposet da Doue ha surtout da J. C. Falveout a raï dezàn tremen ba bezàn adoret evit Doue. Ober a raï persecuti an Ilis en ur fæçon cruel ha terribl ; cals a gristetenien en em lezo da vezàn corrompet. An Antechrist a raï fals miraclo, hac a distrujo ar sacrifiç eus an Auter par-tout didan e domination. Ar bersecution se ne bado nemet voar dro tri bloas banter. J. C. en distrujo dre ur c’huezaden ha dre an eclat eus e oll c’hallout Er memes liser eus a S. Paul d’ar bobl a Dhessaloni, eo lavaret penaus quent evit ma c’harruo an Antecbrist, e vezo ur revolt vras en Ilis J. C. Cals a deuo da apostasia pe da renonç d’ar fe !…
Ar guer a Antechrist a eller da entent en diou fæçon. Da guenta, en general : evel-se e henver, memes er Scritur sacr, Antechrist an heretiquet, ar schismatiquet, ar bed memes bepret opposet da Doue ; er sans-se an Antechrist a so arru. D’an eil, e signifi an impi a beini hon deus comset : er sans-se an Antechrist n’en deo quet arru.
An daou brophet Enoch hac Eli, savet gant Doue eus an douar, ha reservet evit combati an Antechrist, a souteno a enep ar bersecution ar Judevien hac ar Bayanet. Ar Judevien en em gonvertisso, an daou brophet a vezo lequeet d’ar maro dre an Antechrist, peini a vezo confondet gant J. C. e unan, evel m’on deus-àn laret. Ractal a vezo ar jugeamant, ractal an oll a resuscito evit bezàn barnet ; dre se e comsomp amàn eus ar resurrection general, peguement benac ne ve comset anezi nemet en decvet quentel, unnecvet articl eus ar Gredo
# Ar Valafen

| ◄ An Daou Vreutaer bihan | Ar Valafen | Alleluia ► |
* XX
* AR VALAFEN
* ’Mañ Jorj ’c’hoari en liorz e dad,
* Hep sonj d’ezañ nemet da vad ;
* Pe, mar teu ’n e bennig reo-all,
* N’a ket da glask hageñ vent fall.
* O na kaerat eur valafen
* ’Zo nij-dinij en e gichen ;
* ’Zo nij-dinij en e gichen,
* Hag a blaf sioul war eur rozen !
* Biskoas ne welas ar bugel
* Livou ’vel war he diwaskel.
* D’he zapout e teu prim, a-skrap…
* Broudou lem an drein eo a dap,
* Broudou lem a rog beg e viz ;
* Ha kwit ar valafennig vriz !
* Ha kwit ar valafen, ken splan
* Gant he c’hammigellou buhan,
* He diwaskellig skañ pa hij
* A vleuñ da vleuñ dre ma c’hournij ;
* A vleuñ da vleuñ dre ma c’hournij
* Evel eur wenanen fich-fij.
* War he lerc’h Jorj a lam gant reuz,
* Duma, duhont, ahet, adreuz ;
* E dreid pen-da-ben d’al lïorz
* A flastr bleunv ha louzou ; n’eus forz !
* Ne zell nemet ous al loenig
* O tispleg e vantel binvig
* A luc’h gant moug hag aour dreoll
* Dindan bannou klouar an heol.
* ’Pen al lïorz hi zo arru ;
* He zeaud-tronpilh a zun bleuñ ru
* War eur ween-bechez tener
* A gresk a-harp ous ar voger.
* Jorj a grog er blanten yaouank,
* Hag heñ pignal a vrank da vrank ;
* Ar valafen zo tapet just ;
* Ar ween ’dor, Jorj a gouez rust !
* Pa zav e izili blonset,
* Gant glac’har Jorjig ’n eus gouelet.
* ’Wit ar blijadur a glaske,
* Siouas ! kerse zo deut neuze.
* Paourkæes loen e vantel voulouz
* Marv, zo ’n e zorn eur bern poultr louz ;
* E galon lar d’añ ’n eus græt fall
* Hag e teuy e dad da grozal !
# Ar Vageres hac ar Bley.

| ◄ Al Labourer hac e Vugale. | Ar Vageres hac ar Bley. | An Tortu hac an Egl.  ► |
FABL 85.
Ar Vageres hac ar Bley.
Eur vageres a venace
E bugel pini a grie :
Ma na geres tevel, emei,
Mèn roïo da zibri d’ar bley.
A boan e devoa prononcet,
Ar bley en devoa ententet ;
E zonjeal e tapje eun dra,
Da gichen an ty e tosta ;
Mæs er fin e voe contraignet
Da vont d’ar c’hoat ep tam ebet.
Ar bugel ne chom qet difun
Hac e rencqas mont quit var yun.
Ar vleyez, p’e deus-an guelet
Qen golo e goff retornet,
Diontàn neuse e c’houlle :
Petra a so deut ganez-te ?
Ar bley trist en deus respontet :
Allas ! nèn deus netra tapet.
Ar vageres a bromete
Reï din e buguel, mar goelje ;
Ne deus roët nemet comso,
Hac e deus tromplet ac’hanon.
Sans.
Esop en deus c’hoant da laret
Ne fiet qet re en merc’het,
Rac ho fenn a so variant
Ha sujet bras d’ar chanchamant,
Laret a ra meur a zoctor
E sujont d’al loar pe d’ar mor,
Mæs ar c’hredapla ve al loar
Da gas ho fenn el lec’h ma car.
# Ar Valaneg

| ◄ Sant Erwan er Baradoz | Ar Valaneg | Ar Pardon ► |
* Dreist ar gwe galloudus hag ar c’hoajou téval,
* Me gar balaneier en avel o fiñval ;
* Dre greiz o rengennou balîou digoret,
* Ha gwisket penn-da-benn a vleuniou alaouret ;
* Pe, darôet gantê an had en e glaouier,
* O son, pa ’n em stokont, vel tammigou kleier.
* Me gar ar valaneg don, uhel ha ledan,
* Loar splann war he gourre, tévalijenn dindan ;
* Lec’h ma klever, e-pad an nozveziou klouar,
* Treid noaz Kornandoned o skei war an douar.
* Me gar ar valaneg hunvreüs ha distan,
* Lec’h ma tizamm an dén e skuizder hag e boan.
* Eno, pell diouz trubuilh ha nec’hamant ar bed,
* E kan aezennou kuñv ha frealzus meurbed.
* O barz, ma tigoue d’id beañ skuiz o vale,
* Kê tre er valaneg, gra vel ar vugale :
* Astenn d’izili paour war varlenn da vamm Breiz,
* Ha kan ar valaneg a gennerzo da greiz.
# Ar Vamm glanv

| ◄ Ar Vretoned epad seizi Paris | Ar Vamm glanv | Ar Soudard iaouank  ► |
Klewet : — Un intanves a oa chomet klanv-braz, War he gwele : he mab bete kear a redaz, Buhanna ma c’hellaz da glask medesined Ewit hi louzoui hag iac’hâd he c’hlenved.
Na oa ket pinvidik, met n’hen doa ket damant Ewit he vammig keiz da rei he holl arc’hant. Ma teuaz gant-han tri, ar re muia brudet, Hag ar muia gwiek, herve m’hen doa klewet.
Pa digwezjont en ti, a tastonjont, gant mall, Ha he brec’h, hag he fenn, hag hi c’havjont klanv-fall. — Rêd a vô hi goada ! — a lavaraz unnan. — Te a zo un azenn, ha na ouzoud foeltr mann ! —
A lavaraz ann eil : — Marw ’vefe kent ann noz, Mar tenfes takenn voad ; na weles ket penoz Ez eo skornet he zreid ? — Ro peuc’h d’in-me raktal, Ann tann ’zo en he fenn ! Lak’ da dorn war he zal. —
— Me a lâr rei dour tomm ! — Ha me ‘lâr tenna goad — Na dour tomm, na goada ! gouveït er-vad ’Ve lac’ha ar vroeg paour ober ’vel ma lâret : Ar c’holera hi deûz, Ima c’hredet, mar karet!
A lâraz ann drived. — Penoz ar c’holera ? — — Ia, n’hoc’h met daou azenn, ha na ouzoc’h netra. — — Ar vroeg a varvo, sur, mar komer ho louzou. — — Ra varvo ’ta, kentoc’h eget heuil’ ho komzou ! —
Hag a krient ho zri, hag a skoënt ho zroad, Hag ho sello a oa ker ruz evel ar goad. Ha keit-se ar vroeg paour, euz ur chorf-marw henvel, Na gomze, na flache ; ez oa ’vont da vervel.
He mab a oa eno o selaou, glac’haret, Ha d’al louzouerienn hen eûz neuze lâret : — « Na ran-forz al louzou, gant ma vô ma mamm iac’h : « Met, en hano Doue, gret prim, pa lâran d’hac’h ! » —
Met n’haljont dont a-benn nepred da em glewet Diwarbenn al louzou, nag ive ar c’hlenved. Hag ar mab a lâraz : « — It kuit gant ar gounnar ! « Me ’iac’hao ma mamm, c’hui hi lac’hfe, hep mar ! » —
Ha war gorf ien he vamm neuze a em strinkaz, Ha d’he zreid, d’he daou-dorn ha d’he zremm a pokaz, Hag a skuillaz daero euz a gwir garantez, Hag a teuaz he vamm d’ar iec’hed, d’ar vuhez.
Klewet holl : — Ar vamm-se pehini ’zo klanv-fall, Gant gouliou spontuz ez eo hor mamm Bro-C’hall : Hag al louzouerienn ’zo klasket war he-zro, Mar na garont diwall, hi c’hasfont d’ar maro !
Kenvroïz ker, kredet, ewit torri ankenn Ha klenvejou ur vamm, ar gwella louzouenn Eo karout anezhi. — Beomp ’ta unanet Ewit karout hon bro, hag a vô c’hoaz salvet ! —
# Ar Superstition

| ◄ An Idolatri | Ar Superstition | Ar Sacrilech ► |
Ar superstition a so ur pratic inutil pe dangerus er religion, evel ma ve impligea en servich Doue treo inutil, difennet pe ep bezàn autoriset gant an Ilis ; evel ma zeo enep lezen Doue hac an Ilis goellaat dre Oræson, ha bezàn en gortos eus an effejo gant pere ar remed, pe ar pez a rer, n’o deus nep sort raport naturel. Evel ma ve dre varc’hat groet gant an drouc speret, pe memes ep condition groet gantàn, falveout anaveout ar pez a so da dont, collet pe coachet, dre vagi, sorceres, divineres, an arveo, ar voalen, an taonvoez, an dour, an tân, etc. Piou benac a so sot avoalc’h evit consulti ar re a ra micher eus ar sort treo, a so coupabl eus a superstition difennet dindan boan a bec’het marvel dre ar c’henta gourc’hemen.
# Ar Vaskaradenn

| ◄ Jannet Derrien | Ar Vaskaradenn | Jannig Ar Gall ► |
Me ho ped, Speret-Santel, roï sklezrijenn d’am speret, Da c’halloud komposi ur werz horrupl meurbet, Na diwarbenn daou den, ’wit ’r meurlargez tremenet, Daou den a galite, pere na hanwer ket.
 Ar re-ma a vewe en debauch bars ar bed-ma… Na pa oant arru mezw, d-eûs komerret masko, Wit mont en noz da redek… Posedet ez oant, siouas ! me gred, gant ann Drouk-Speret. Da genta unan an-hê, kroc’henn un ijenn ’n eûs laket, Ann eil, kroc’henn ur c’havr, hag a larjont neuze : — Ni a zo diaoulo, ’reï’ brezel da Doue ! Neuze ez int bet êt dre ar ruio da redek, Hag unan anezhe ’n eûs kavet ur bêlek ’Vont da gas ar Zakramant d’un den a oa fall-braz. Heuillet hen eûs anehan bete ti ar c’hlanvour, ’N toul ann nor eo chommet, ma lâr : — me é ann diaoul ! Ewit, pa vi marwet, kas ganen da ine paour ! Ar c’hlanvour en he wele ’gomansas da oela. P’hen eûs klewet o oela, hen eûs lâret d’ehan : — Taw, taw, na oeles ket, unan euz ar masko A zo deut d’as kwelet… Ar bêlek a zizroas euz ann den milliget, Ann hosti en he zorn, d’ehan hen eûs lâret : — Lem da vask euz da visaj, sell da Doue aman, Hag a-rok ma vô de, a vi barnet gant-han ! Met ann den miliget, gant sello arrogant, Komzo vil ha disordren dirag Jesus er zakramant : — Me ê ann diaoul, emehan, enebour da Doue, A raïo brezel d’ehan, koulz en noz hag hen de ! P’hen eus kement-se lâret, diouz ann ti eo êt. Kerkent war ruio kêr ez eo bet em rentet. Mont ’ra en avis krial, pa sant he voad o iena ; D’ann douar ez eo koueet ; marw-mik ez eo brema ! He gamarad milliget, oa dre ’r ruio o redek, P’hen eûs kavet anehan war ann douar astennet : — Sav al lec’h-se, buhan, me n’on ket deut d’as sponta, Mar kares sevel, ni ielo hon daou da roula. Met pa wel diout-han egile na gomz ket
E lem ar mask diwar he visaj, ’wit gwelloc’h hen gwelet. P’hen eus gwelet ’oa marw, he groc’henn ’n eûs tolet, Hag er meaz euz ar vro kerkent ez eo bet êt. Tad ha mamm ann den-ma, pa deveus bet klewet Penoz oa ho bugel war ar pave astennet, Hag ar c’hroc’henn ijenn euz he groc’henn staget, Da grial, da oelâ ’zo neuze em laket : — Posubl ’ve, ma Doue, ur bugel meump ganet ’Rafe d’imb ann disenor siouas ! da vea daonet ! Da grial int em laket, d’ann douar ’int koueet, Neuze soudenn ez int war al lec’h desedet !…
 M’ho ped, mammo ha tado, d’instrui ho pugale, Ha da diski d’ezhe a-bred karout Doue, Pellâd a bep-amzer euz ’r gwall gompagnones, Gant ann aoun da vea un de daonet, siouas !
Kanet gant Loïs Ar Bras, Guiader en bourk Prat — 1873.
# Evit goueliou mis Ebreul ha mis Maë

| ◄ Evit goueliou mis Meurs | Evit goueliou mis Ebreul ha mis Maë | Evit goueliou Mezeven ► |
Da vouel sant Marc, er pempet devez varnuguent, e leverrot Gousperou an Ebestel gant an Alleluia hac an Oræson-ma.
| Pedomp Doue. O Va Doue, pehini hoc’h eus enoret bras hoc’h evangelist sant Marc, o rei dezan ar c’hraç da brezec ba da scrifa hoc’h Aviel : grit, ni ho supli, ma profitimp ato eus he instruction, na ma vezimp difennet ato ive gant he oræson. Dre hon Autrou, etc. | Oremus. DEus, qui beatum Marcum Evangelistam tuum evangelicæ prædicationis gratiam sublimâsti ; tribue, quæsumus, ejus nos semper et eruditione proficere et oratione defendi. Per Dominum. |
D’ar Sul quenta eus a vis Maë e solenniser en Querne gouel an Dranslation a Relegou sant Caourintin, hac e vez lavaret Gousperou ur S. Confessour, Escop, gant Oræson S. Caourintin, pehini a gafet en daouzecvet a vis Querzu, hac Oræson ar Sul-ma varlerc’h. Caout a reer ivez en decvet deves a vis Here un instruction, evit gouel an Dranslation, pehini a so expliquet eno en ur fæçon profitabl.
Da vouel sant Philip ha Iacob, en deiz quenta eus ar mis, [e] leverrot Gousperou an Ebestel gant an Oræson-ma hac an Alleluia.
| Oremus. DEus, qui nos annuâ Apostolorum tuorum Philippi et Jacobi solemnitate lætificas; præsta y quæsumus, ut quorum gaudemus meritis, instruamur exemplis. Per, etc. | Pedomp Doue. O Va Doue, pehini a ro deomp peb bloaz ur sujet a rejouissanç er solennite eus hoc’h ebestel eürus Philip ha Iacob ; grit, ni ho supli, evel ma teu ar meritou anezo da rei deomp cals a joa, ma vezimp instruet ive dre ho exemplou. Ar pez a c’houlennomp dre hon Autrou J.-C. ho Map unic, etc. |
Da vouel an Invantion eus ar Groas (pehini a oe cavet dindan an douar cuzet gant ar Iudevien) en trede a Vaë, e leverrot ar memes Gousperou hac ar memes Oræson pere so lequeet da vouel an Exaltation eus ar Groas hanvet gouel ar Groas, pehini so er pevarzecvet a vis Guengolo, oc’h ajouti aman Alleluia, Doue ra vezo meulet, var ar Verset hac an Antifonen pe Recommandation a so eno.
Da vouel an aparition eus a sant Mikaël Arc’hel, en eizvet devez a Vaë, e leverrot ar Gousperou hac an Oræson a so merquet d’ar gouel-all a solenniser dezan en navet varnuguent a vis Guengolo, oc’h ajouti aman Alleluia, Doue ra vezo meulet, var ar Verset, etc.
* ↑ N’eus ket eus seurt deiziad amañ war-lerc’h. Gw. koulskoude p. 665.
* ↑ N’eus ket eus seurt deiziad amañ war-lerc’h kennebeut.
* ↑ Lezet e-maez.